《寄题阳居士高节轩》
宋代·洪朋

中条阳亢宗，高义照千古。婵嫣不无人，闻风吾已许。

平生知味处，潇洒送寒暑。敏树印此心，柯叶傲风雨。

岑夜入天籁，韵作太上语。一切得入律，真成众香树。

贤者早求仁，行李遍八宇。归来林丘下，岁寒色如故。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。